I dag fik de aller største varehuse også lov til at byde kunder velkommen idendøre, hvis kunderne altså på forhånd havde bestilt en tid til en indkøbstur. Det var der mange, der havde gjort i IKEA i Aalborg. - Vi har haft travlt med at gøre klar til, at vi igen kunne åbne vores dejlige varehus - ja godt nok for et begrænset antal kunder, siger Peter Elmose, som er varehuschef i Ikea i Aalborg. Der må være 250 kunder i butikken ad gangen, og man kan kun komme ind, hvis man har bestilt tid på forhånd. - Lige da vi startede med at lægge ledige tider ind, så var vi bare fuldt booket op. Og det er vi både i dag og i morgen, siger Peter Elmose mandag formiddag. De kunder, der havde bestilt tid til i dag, var målrettede - og mange af dem havde ventet længe på at kunne komme ind i varehuset. Et par af dem var veninderne Emma Holm Gerring Christensen og Katrine Kjær, der er gymnasieelever i Aalborg. De skal snart flytte hjemmefra. - Vi skal have sofa, skab, spejle og lidt af hvert, alt det, man lige mangler! Lyder der fra Emma Holm Gerring Christensen. - Vi har ventet i spænding, tilføjer Kathrine Kjær. - Det er det, vi har glædet os mest til her under nedlukningen.

Opsummering:
I snart tre måneder har IKEA været lukket, og det har kun været muligt at handle hos den svenske møbelgigant på nettet. Men i dag var der igen kunder i butikken.